Mboweni, Gordhan onderneem om R10 miljard vir SAL te vind(Argieffoto) Tito Mboweni, die minister van finansies, en Pravin Gordhan, die minister van openbare ondernemings, het onderneem om finansiering beskikbaar te maak vir die Suid-Afrikaanse Lugdiens vir sy onmiddellike en langtermyn behoeftes in die uitvoer van ŉ sakereddingsplan. “ŉ Brief ter ondersteuning wat die regering verbind om ‘finansiering te mobiliseer vir die kort-, medium- en langtermyn vereistes om ŉ volhoubare en lewensvatbare nasionale lugdiens’ is op 15 Julie deur die ministers van finansies en openbare ondernemings onderteken,” het die departement van openbare ondernemings Donderdag gesê. Die ministers het die brief aan die lugdiens se sakereddingspan gestuur. Die maatskappy se krediteure het Dinsdag die sakereddingsplan goedgekeur. Die departement het bevestig die sakereddingsplan vereis ŉ bedrag van R10,1 miljard om die plan te finansier, die balansstaat te stabiliseer, die res van die groep te herstruktureer, en werkskapitaal beskikbaar te maak vir die res van die groep se entiteite om ŉ stabiele en lewensvatbare platform te skep. Volgens die plan sal sowat 2 700 werknemers teen ŉ koste van R2,2 miljard afgelê word. Die staat het homself ook verbind tot ŉ waarborg vir die R16,4 miljard skuld wat aan die lugdiens se krediteure verskuldig is. Gordhan is ŉ entoesiastiese ondersteuner van die plan om die SAL te red, terwyl Mboweni al herhaaldelik aangedui het hy sal die lugdiens eerder wil sluit. Die kabinet het sy ondersteuning gegee om die lugdiens te probeer red. Die Demokratiese Alliansie is ten sterkste gekant teen die staat se plan om die SAL verder te finansier. Die party het Donderdag gesê hy het ŉ wettige kennisgewing aan Mboweni gestuur dat hy hom in die hof sal daag as hy sy noodmagte kragtens die Wet op Openbare Finansiële Bestuur gaan gebruik om ŉ kontantinspuiting vir die lugdiens te verseker. “Ons sal moet sien waar hulle die geld vandaan gaan kry,” het DA-LP Geordin Hill-Lewis gesê. “Dit sal absoluut onaanvaarbaar wees om weer die belastingbetaler se geld te gebruik om ŉ reddingsboei vir die SAL te gee, of dat die regering weer waarborge verskaf vir nuwe lenings.” Hill-Lewis het gesê die skrywe dui aan dat Mboweni teruggekrabbel het ná hy vroeër geweier het om nog geld vir die SAL te bewillig. “Mboweni het gereeld gesê hy is gekant teen enige verdere ondersteuning vir ŉ bankrot staatsbeheerde entiteit soos die SAL. As hy deur die ANC en die kabinet gedwing word om weer staatsgeld aan die SAL toe te ken, sal hy baie noukeurig sy posisie in die regering moet heroorweeg.” Philip Saunders is vandeesweek as die tussentydse uitvoerende hoof van die lugdiens aangestel. Die aanstelling is deur die metaalwerkersvakbond Numsa veroordeel en die vakbond het gesê Saunders het nie die nodige ervaring nie.